Nye Borgerliges formand, Pernille Vermund, får masser af opmærksomhed. Ikke for nogen politisk bedrift i sit virke som folketingsmedlem og partileder, men for at bruge og gentage ordet »perker« som betegnelse for personer med indvandrerbaggrund.

De første øjenbryn blev løftet, da Pernille Vermund i DR-dokumentaren ’Vermund og kampen om højrefløjen’, som blev sendt tirsdag aften, kaldte en forbikørende person i trafikken for »perker«. Hun tog sig straks til munden og blev irettesat af en mand, der formanede: »udlænding«.

Udbruddet og udtrykket forargede Alternativets retsordfører, Sikandar Siddique. Han har tidligere kritiseret Vermunds partifælle Mette Thiesen for på Folketingets talerstol at omtale fremmedkrigere som »afskum«.